એક પુરુષ તરીકે મારુ સ્વમાન ચોક્ક્સ છે. પરંતુ એક સ્ત્રી તરીકે તારી પણ કંઈક ફરજ છે. જયારે આપણે કૉલેજમાં હતાં ત્યારે મારી પાસે તારા માટે ખૂબ સમય હતો. પરંતુ લગ્ન બાદ મારા માથે ઘણી જવાબદારીઓ પણ આવી ગઈ.. આ જવાબદારી નિભાવવા જતા મારી પાસે પહેલા જેટલો સમય નહોતો. પરંતુ તું તો સમજી શકતી હતી ને ! આજે હું તને પૂછું છું, શું પ્રેમ આવો જ હોય ? જયારે પ્રેમ માં હતા ત્યારે આંખો બંધ કરી ને એકબીજા પર વિશ્વાસ કરતા હતા અને લગ્ન બાદ ‘તારા સમ મારા સમ’ વાળી જિંદગી જીવવા પર મજબુર થઇ ગયા. સંબંધ સુધારવા માટે મેં ઘણી પહેલ કરી પણ તારા મગજ માં એવું બધું ભરાઈ ગયું કે તને હવે કંઈ દેખાતું જ બંધ થઇ ગયું. એના કરતા જો પ્રેમલગ્ન જ ના થયા હોત તો સારું.. તું અલગ હું અલગ. તું તારું જીવન મઝા થી જીવતી હોત ને હું તારી યાદો માં. કદાચ કોઈ અપરિચિત વ્યક્તિ સાથે લગ્ન પણ કરી લીધા હોત.. અને સારું થયું હોત જો એવું થાત.. ક્યારેક કોઈક રસ્તે બંને સામે મળત તો ચહેરા પર સ્મિત તો હોત… આજે ! આજે તો આપણે એકબીજા સામે જોવાનું પણ પસંદ નથી કરતા. હું ક્યારેય તારું ખરાબ નથી ઈચ્છતો. તો તું શું કામ આમ કરી રહી છે ? બીજાની વાતો સાંભળીને દુઃખ આપણા જીવનમાં જ આવ્યું છે. લોકો ઘર ભાંગવાનું કામ કરશે પણ એ લોકો ક્યારેય ઘર નહીં જોડી શકે. વિચારવાનું તારા હાથમાં છે.